KIRJALLINEN KYSYMYS E-3218/01 esittäjä(t): Jean Lambert (Verts/ALE) komissiolle. EU:n liikennerahoitus Peloponnesoksen alueella.



Virallinen lehti nro 160 E , 04/07/2002 s. 0075 - 0076



KIRJALLINEN KYSYMYS E-3218/01 esittäjä(t): Jean Lambert (Verts/ALE) komissiolle (22. marraskuuta 2001) Aihe: EU:n liikennerahoitus Peloponnesoksen alueella Olen saanut tietää, että EU:n rahoituksella rakennetaan teitä Argolidaan ja Arkadiaan Peloponnesoksen alueella Kreikassa, mutta yhtään rahaa ei käytetä parantamaan alueella kulkevaa rautatietä, joka on kipeästi parannusten tarpeessa. Voitteko ilmoittaa: Mistä ohjelmasta näitä teitä rahoitetaan? Pyrkiikö komissio jollakin tavalla varmistamaan, että rautateihin investoidaan rinnan EU:n rahoittaman maanteiden kehittämisen kanssa Peloponnesoksen alueella ja Euroopassa yleisesti? Millä perusteilla ja mitkä tekijät huomioon ottaen päätökset Peloponnesoksen alueen liikenneinfrastruktuurin kehittämisestä on tehty? Onko EU:n Peloponnesoksen alueella rahoittamista hankkeista tehty ympäristövaikutusten arviointi? Michel Barnier'n komission puolesta antama vastaus (11. helmikuuta 2002) Ohjelmakaudella 20002006 Kreikkaa koskevassa yhteisön tukikehyksessä määritellään kehitysstrategia, johon sisältyy maantie- ja rautatieyhteyksiä sekä toimia satamissa ja lentoasemilla ja jossa vahvistetaan toimintalinjat suhteessa käytettävissä oleviin resursseihin. Tällä alalla suunnitellut tukitoimet esitetään yksityiskohtaisemmin toimenpideohjelmissa. Peloponnesoksen aluetta koskevasta toimenpideohjelmasta tuetaan maanteitä Argolissa ja Arkadiassa. Ohjelmakaudella 20002006 Euroopan aluekehitysrahastosta ja koheesiorahastosta rahoitetaan Kreikassa toteutettavia Euroopan laajuisia liikenneverkkoja (TEN) koskevia hankkeita noin neljällä miljardilla eurolla maanteiden osalta ja kahdella miljardilla eurolla rautateiden osalta. EU:n Euroopan laajuisia liikenneverkkoja koskevassa budjettikohdassa on lisäksi varattu 200 miljoonaa euroa tutkimusten yhteisrahoitukseen. Yksityiset ja julkiset kansalliset rahoitusosuudet yli kaksinkertaistavat nämä summat. Ne heijastavatkin jäsenvaltion infrastruktuurin liittyviä tarpeita ja sen hallintoviranomaisten kykyä toteuttaa toimet määräajassa. Kreikan viranomaiset ponnistelevat merkittävästi erityisesti rautatieinvestointien osalta vahvistaakseen hankkeiden hallintoa. Nämä investointiohjelmat on tarkoitus saadaan päätökseen vuonna 2008. Tämän pitäisi varmistaa, että Kreikan Euroopan laajuiset liikenneverkot vastaavat niin maanteiden kuin rautateidenkin osalta Euroopan unionin neuvoston hyväksymää 15 jäsenvaltion liikennestrategiaa. Euroopan laajuisten liikenneverkkojen painopisteenä Peloponnesoksen rautatieverkossa on Patrasista Korinttiin kulkeva yhteys, joka jatkuu Ateenan kautta Thessalonikiin ja sieltä Bulgarian ja entisen Jugoslavian tasavallan Makedonian rajoille. Yhteisön rahoitusosuus tästä yhteydestä on 400 miljoonaa euroa. Kun yhteys on valmis ja käytössä, palvelun laatu saattaa edellyttää lisäinvestointeja täydentäviin yhteyksiin muualla Peloponnesoksessa. Investointitarve riippuu kuitenkin aluetta koskevista yksityiskohtaisista liikenne-ennusteista, joissa otetaan huomioon esimerkiksi väestötiheys, taloudellisen toiminnan runsaus ja pinnanmuodostus. Suurella osalla tällaisia alueita maantiekuljetukset voivat olla kestävin ratkaisu ainakin keskipitkällä aikavälillä. Komissio pyytää arvoisaa parlamentin jäsentä kiinnittämään huomiota siihen, että kaikkien yhteisön Peloponnesoksessa samoin kuin muualla yhteisössä yhteisrahoittamien hankkeiden on oltava yhteisön lainsäädännön, ympäristönsuojelua koskeva lainsäädäntö mukaan luettuna, mukaisia. Lisäksi niiden ympäristövaikutukset on arvioitava.